Llíria aspira a entrar en el circuit turístic de creuers al port de València
22 de juny de 2020

Representants de l'agència de viatges receptiva ART València van participar en un fam trip organitzat per Turisme Llíria amb l'objectiu d'incorporar l'oferta turística de la ciutat entre els productes culturals per als creuers al port de València.

Durant la jornada, el tècnic municipal de Turisme, Vicent Sesé, va explicar el projecte de desenvolupament turístic conegut com a "Llíria, Simfonia de Cultures" i els va guiar per la ruta turística de la “Llíria Històrica” al llarg de la qual es van visitar els Mausoleus Romans, les Termes Romanes de Mura (la reobertura de les quals després de les obres de rehabilitació es realitzarà en breu), els Banys Àrabs, l'església de la Sang, el palau de Ca la Vila, i la façana de la parròquia de l'Assumpció.

D'igual manera, durant la trobada, Turisme Llíria va donar a conéixer l'oferta gastronòmica local a través de productes locals la marca "Aliments Tradicionals de Llíria" i va mostrar la música, un dels grans valors de la cultura de Llíria, amb l'organització d'un concert de cambra en un dels espais històrics de l'itinerari i amb la visita als auditoris de les societats musicals de la localitat.

Per a l'alcalde de Llíria, Manuel Civera, esta trobada amb professionals del sector turístic “és molt important perquè suposa una oportunitat per a incrementar el nombre de visitants internacionals que poden vindre a Llíria, amb el positiu impacte econòmic que això suposaria dins de la difícil situació originada per la pandèmia del Covid-19”.

A més, el primer edil ha assenyalat que els recursos que oferixen el nostre ric patrimoni històric i la tradició culinària, al costat del fet que Llíria forme part de la Xarxa de Ciutats Creatives de la UNESCO, reforcen la nostra presència com a referent en el turisme cultural a la Comunitat Valenciana, amb una oferta turística atractiva i segura”.